কিশোরগঞ্জ শহরের ৩টি এলাকায় হঠাৎ করে ডায়রিয়া রোগের প্রাদুর্ভাব দেখা দিয়েছে। মাত্র ২৪ ঘন্টার ব্যবধানে শতাধিক শিশু, নারী ও পুরুষ  ডায়রিয়ায় আক্রান্ত হয়েছে। এদের মধ্যে পৌর কাউন্সিলর আরিফুল ইসলাম আরজুসহ ৫০ জন আক্রান্ত ডায়রিয়া রোগী কিশোরগঞ্জ আধুনিক সদর হাসপাতালের ভর্তি হয়েছে।  এলাকাবাসী ও হাসপাতাল সূত্রে জানা গেছে, শনিবার বিকেলে শহরের বয়লা, সতাল ও তারাপাশা এলাকায় বসবাসরত অনেকেই ডায়রিয়ায় আক্রান্ত হন। অবস্থার দ্রুত অবনতি হলে তাদেরকে হাসপাতালে ভর্তি করা হয়। শনিবার বিকেল থেকে রবিবার বিকাল পর্যন্ত ২৪ ঘন্টায় ৫০ জন রোগীকে হাসপাতালে ভর্তি করা হয়েছে। ভর্তিকৃত ৫০ জন রোগীর মধ্যে ৩৩ জন চিকিৎসাধীন আছেন। তারা হচ্ছেন পৌর কাউন্সিলর আরিফুল ইসলাম আরুজ  (৪০), সিহাব উদ্দিন (৪৫), মিম (৮), কমলা (৬), মারিয়া (৮), মজিবুর (৩), মাহফুজা (৭), সিমু (২), আশ্রাব (১৬ মাস), নজমুল (৩৫), ফরিদ উদ্দিন (৪৫), মোবাশ্বির (আড়াই বছর), নিলুফা (৩৭), সামছুল (৫০), জমিলা (৫০), সালসাবিল (৯), বাপ্পি (৯), সাহেরা (৯), সুজন (২৩), আহারাত (১৯), শামছুল ইসলাম (৫০), সুরাইয়া (৩), দিবা (৪), পাবন (৯ মাস), রহিমা (২৫ মাস), অমিতা (১১ মাস), হেদায়েত উল্লাহ (৬০), সাওদিয়া (৩), বুশরা (৫), নিমা (৬), মাসুদা (৮), রাজু (৮), আরমান (১২)। অন্যরা হাসপাতাল থেকে চিকিৎসা নিয়ে বাড়ী চলে গেছেন। রোগীদের বাড়ী শহরের বয়লা,  সতাল ও তারাপাশা এলাকায়। হাসপাতালের সিনিয়র স্টাফ চিত্রা গোস্বামী জানান, যারা চিকিৎসা নিচ্ছেন এদের মধ্যে সামছুল, নিলুফা, সিহাব, জমিলা, পাবন, আরমান, মজিবুরসহ ১০ জনের অবস্থা আশংকাজনক।  কিশোরগঞ্জ শহরের বয়লা তারাপাশা এলাকার বাসিন্দারা জানান, পৌরসভার সরবরাহকৃত পানি পান করার পর অধিকাংশ শিশুরা প্রথমে ডায়রিয়ায় আক্রান্ত হয়। পরে ২৪ ঘন্টার মধ্যে অন্যরাও আক্রান্ত হন। কিশোরগঞ্জের পৌর মেয়র আলহাজ্ব মাজহারুল ইসলাম কাঞ্চন গতকাল রোগীদের দেখতে হাসপাতালে যান এবং রোগীদের সাথে আলাপ করে এ ব্যাপারে তদন্ত করে দেখা হবে বলে  আশ্বাস দেন। কিশোরগঞ্জ আধুনিক সদর হাসপাতালের আবাসিক মেডিকেল অফিসার আব্দুল মজিদ আমাদের সময়কে জানান, হাসপাতালে ভর্তিকৃতদের পানি থেকে ডায়রিয়ায় আক্রান্ত হয়েছে বলে প্রাথমিকভাবে ধারণা করা হচ্ছে। কিশোরগঞ্জের সিভিল সার্জন ডা. দীন মোহাম্মদ জানান, ডায়রিয়ায় আক্রান্ত ৩টি এলাকায় গতকাল রবিবার একটি চিকিৎসক দল পাঠানো হয়েছে। আক্রান্ত রোগীদের সংখ্যা যাতে বৃদ্ধি পেতে না পারে এ জন্য সর্বাত্মক চেষ্টা করে যাচ্ছে চিকিৎসক দলটি।